SK Úradný vestník Európskej únie C 295/6

Oznámenie týkajúce sa rozsudkov Súdneho dvora Európskej únie vo veci C-249/10 P a C-247/10 P v súvislosti s nariadením Rady (ES) č. 1472/2006, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz určitej obuvi so zvrškom z usne s pôvodom v Čínskej ľudovej republike a vo Vietname

2013/C 295/06

Vo svojich rozsudkoch z 2. februára 2012 vo veci C-249/10 P (1), Brosmann a iní, a z 15. novembra 2012 vo veci C-247/10 P (2), Zhejiang Aokang Shoes Co. Ltd, Súdny dvor Európskej únie (ďalej len „Súdny dvor“) čiastočne zrušil nariadenie Rady (ES) č. 1472/2006 z 5. októbra 2006, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz určitej obuvi so zvrškom z usne s pôvodom v Čínskej ľudovej republike a vo Vietname (ďalej len „nariadenie“) (3). Nariadenie bolo zrušené v rozsahu, v ktorom sa týka spoločností Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd a Risen Footwear (HK) Co Ltd, ako aj Zhejiang Aokang Shoes Co. Ltd (ďalej len „dotknutí vyvážajúci výrobcovia“).

V príslušných rozsudkoch Súdny dvor uviedol, že inštitúcie Únie mali preskúmať žiadosti o udelenie štatútu podniku pôsobiaceho v trhovom hospodárstve (ďalej len „ŠTH“) podané dotknutými vyvážajúcimi výrobcami a o týchto žiadostiach rozhodnúť.

V článku 266 Zmluvy o fungovaní Európskej únie sa stanovuje, že inštitúcie sú povinné prijať nevyhnutné opatrenia, aby vyhoveli rozsudkom Súdneho dvora.

S cieľom splniť uvedenú povinnosť sa Komisia rozhodla obnoviť postup na nahradenie zrušených častí nariadenia vychádzajúc zo situácie v čase, kedy došlo k nezákonnosti, a preskúmať, či v prípade dotknutých vyvážajúcich výrobcov v období od 1. apríla 2004 do 31. marca 2005 prevládali trhovohospodárske podmienky.

V závislosti od zistení prebiehajúceho postupu môže byť potrebné zodpovedajúcim spôsobom zmeniť vykonávacie nariadenie Rady (EÚ) č. 1294/2009 z 22. decembra 2009, ktorým sa ukladá konečné antidumpingové clo na dovoz určitej obuvi so zvrškom z usne s pôvodom vo Vietname a v Čínskej ľudovej republike, rozšírené na dovoz určitej obuvi so zvrškom z usne zasielanej z OAO Macao, ktorá má, alebo nemá deklarovaný pôvod v OAO Macao, na základe preskúmania pred uplynutím platnosti v súlade s článkom 11 ods. 2 nariadenia Rady (ES) č. 384/96 (4).

1. Určenie zainteresovaných strán

Komisia v súčasnosti analyzuje zistenia týkajúce sa vykonaného posúdenia ŠTH v prípade dotknutých vyvážajúcich výrobcov.

Komisia plánuje sprístupniť zistenia svojho posúdenia ŠTH, ako aj navrhované vykonanie rozsudkov Súdneho dvora pre všetky strany zainteresované v pôvodnom prešetrovaní, ak o to požiadajú.

Vzhľadom na to, že pôvodné prešetrovanie sa uskutočnilo v rokoch 2005 – 2006, a s cieľom zabezpečiť, aby Komisia mala správne kontaktné údaje potenciálnych zainteresovaných strán, vyzýva Komisia týmto všetky zainteresované strany, ktoré sa prihlásili v pôvodnom prešetrovaní, aby uviedli, či majú záujem o sprístupnenie uvedených informácií, a ak áno, aby poskytli tieto informácie:

— kategóriu zainteresovanej strany v tomto prípade (napr. výrobca z Únie, neprepojený dovozca, vyvážajúci výrobca atď.),

— potvrdenie záujmu zapojiť sa ako zainteresovaná strana v rámci súčasného vykonávania rozsudkov Súdneho dvora,

— názov, adresu a e-mailovú adresu zainteresovanej strany,

— podpornú dokumentáciu preukazujúcu, že strana bola zainteresovanou stranou už v pôvodnom prešetrovaní.

2. Lehota

Komisia musí dostať uvedené informácie v lehote do 15 dní od uverejnenia tohto oznámenia v Úradnom vestníku Európskej únie.

3. Písomné odpovede a korešpondencia

Všetky relevantné informácie sa musia Komisii oznámiť písomne a musí sa v nich uviesť názov, adresa, e-mailová adresa a telefónne číslo zainteresovanej strany.

Adresa Komisie na účely korešpondencie:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË e-mail: TRADE-AD499-Footwear-Court@ec.europa.eu

4. Úradník pre vypočutie

Zainteresované strany sa môžu obrátiť na úradníka pre vypočutie z Generálneho riaditeľstva pre obchod. Úradník pre vypočutie pôsobí ako styčná osoba medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie preskúmava žiadosti o nahliadnutie do spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie jednotlivej zainteresovanej strany a pôsobiť ako sprostredkovateľ v záujme zabezpečenia plného uplatnenia práv zainteresovaných strán na obhajobu.

Žiadosť o vypočutie úradníkom pre vypočutie by sa mala podať písomne s uvedením dôvodov žiadosti. Žiadosť o vypočutie vo veciach týkajúcich sa začiatočnej fázy prešetrovania musí byť predložená do 15 dní odo dňa uverejnenia tohto oznámenia v Úradnom vestníku Európskej únie. Neskoršie žiadosti o vypočutie sa musia predložiť v rámci osobitných lehôt stanovených Komisiou pri jej komunikácii so stranami.

Úradník pre vypočutie tiež poskytne príležitosti na vypočutie, na ktorom sa zúčastnia strany a na ktorom bude možné predniesť rôzne názory a protiargumenty. Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej stránke Generálneho riaditeľstva pre obchod:

http://ec.europa.eu/commission_2010-2014/degucht/contact/hearing-officer/

(1) Ú. v. EÚ C 80, 17.3.2012, s. 3.

(2) Ú. v. EÚ C 9, 12.1.2013, s. 5.

(3) Ú. v. EÚ L 275, 6.10.2006, s. 1.

(4) Ú. v. EÚ L 352, 30.12.2009, s. 1.